Flere brutale voldsvideoer fra ungdomsmiljø ryster Trondheim

Politiet mener det er påfallende at de fornærmede er bare etnisk norske gutter, mens gjerningspersonene bare skal være av utenlandsk opprinnelse.

23. apr. 2016 00:08 Sist oppdatert 23. april 2016

Torsdag : En video av en elev som blir banket til blods i en garderobe på en videregående skole i Trondheim blir kjent gjennom blant annet NRK og Adresseavisen.

Fredag: En ny voldsvideo blir kjent. Den ble lagt ut i sosiale medier i februar. Det er angivelig den samme guttegjengen som står bak. Dette skjedde ved den samme skolen.

— Tilfeldig plukket ut

Eleven som ble banket opp i den første voldsvideoen endte opp med brukket nese og hjernerystelse. I avhør har han forklart at han ble bevisstløs. Politiet ser svært alvorlig på saken.

bilde-4.jpg

— Det virker som det er en gjeng på fem til syv personer som begår dette sammen. Men det er én hovedgjerningsperson som utøver volden mens resten står rundt og filmer, sier politiinspektør Alf Rune Nilsen ved Trøndelag politidistrikt til Adresseavisen.

Rektor ved skolen forteller at de tok imot den skadede eleven og varslet politiet umiddelbart. De kom og tok med seg den 18 år gamle gutten som er mistenkt for volden.

— Det virker som offeret er tilfeldig plukket ut. Fornærmede og de mistenkte kjenner ikke hverandre. Etter mitt skjønn er dette brutal vold. Fornærmede blir regelrett slått ned, sier Nilsen.

Mener offeret sparket først

I etterkant av voldsepisoden har Adresseavisen vært i kontakt med 18-åringen som slår eleven og som nå er siktet for grov kroppsskade. Han bekrefter at han ikke kjenner personen som blir slått, men hevder at de hadde en forhistorie.

— Han hadde slått til meg på byen tidligere. Da jeg så ham på skolen min, fulgte jeg etter ham. Han gikk inn i garderoben, og så var vi alene. Så kom andre inn. Jeg spurte hvorfor han slo meg, han sa at han hadde vært full. Så sparket han meg, og da ble jeg sint, sier den siktede 18-åringen.

Ut fra videoen er det vanskelig å se hvem som starter slåsskampen, fordi kameraet snus bort fra dem i noen sekunder. Adresseavisen har også vært i kontakt med den andre eleven. Han hevder at slaget kom ut fra det blå.

- Kjente ham ikke

Politiadvokat Alf Rune Nilsen forteller at de i kjølvannet av denne saken fikk kjennskap til enda en voldsepisode.

Dette er den siste voldsvideoen, som ble publisert først fredag. Videoen er fra februar i år, da en 17 år gammel elev ved en videregående skole i Trondheim fikk fire slag mot ansiktet av en annen medelev. Episoden skjedde på utsiden av skolen og rett etter skoletid.

— Jeg ble konfrontert av en elev som jeg ikke kjenner. Jeg har kanskje møtt ham én gang tidligere. Vi sto og snakket og så slo han meg, sier den fornærmede eleven til Adresseavisen.

NySloss.jpg

Han forteller at slagene overrumplet ham, og han trakk seg unna. Han merket at det var mellom 15 og 20 personer som sto og så på. Det var også noen som hadde mobiltelefonene oppe.

— Jeg ble hoven i ansiktet, men begynte ikke å blø. Like etterpå kom den første videoen ut, og noen dager senere var det en redigert versjon med musikk som spredde seg på sosiale medier, forteller eleven.

I den redigerte versjonen er det noen som har satt sammen det ene klippet av selve slaget, slik at det blir gjentatt mange ganger til lydsporet av Gwen Stefanis «Hollaback girl». Man hører tekstlinjen «Ooh this my shit - All the girls stamp your feet like this». Se videoen i toppen av artikkelen.

Han forteller at medeleven som slo ham, ikke er samme person som var voldsutøveren i videoen fra forrige torsdag, men at han hører til samme gjeng.

- Mistenkte er ungdommer av utenlandsk opprinnelse

Politiet etterforsker åtte anmeldte forhold hvor den 18 år gamle mannen, som slo løs på en medelev i en garderobe på en videregående skole i Trondheim, er involvert.

Politiinspektør Alf Rune Nilsen ved Trøndelag politidistrikt forteller at i seks av de sakene er det snakk om vold mot et offer.

Politiinspektør Alf Rune Nilsen forteller at hovedgjerningspersonen er mistenkt for til sammen seks voldsepisoder. CHRISTINE SCHEFTE

— I alle tilfellene er det en større gjeng som bidrar til at voldsutøvelsen kan skje. Det er ofte bare én aktiv person som slår, og det er som regel den samme personen. De mistenkte er ungdommer som er av utenlandsk opprinnelse, mens ofrene er bare etnisk norske gutter, sier Nilsen til Adresseavisen.

— Det er påfallende at de syv fornærmede er bare etnisk norske gutter, mens gjerningspersonene skal være av utenlandsk opprinnelse. Det er også spesielt at det alltid er en gjeng som går løs på ett offer. Det virker som de som står rundt passer på at hovedgjerningspersonen ikke blir slått tilbake, sier Nilsen.